**Naziv ustanove: OSNOVNA ŠKOLA FRANA KRSTE FRANKOPANA OSIJEK**

**Adresa: Frankopanska 64, 31000 Osijek**

**OIB: 80690300278, RKP: 09440, MB: 3013863, ŠIFRA USTANOVE: 14-060-007**

**RAZINA: 31, ŠIFRA DJELATNOSTI: 8520**

**Osijek, 17. srpnja 2023.**

**POLUGODIŠNJI IZVJEŠTAJ O IZVRŠENJU FINANCIJSKOG PLANA OSNOVNE ŠKOLE FRANA KRSTE FRANKOPANA OSIJEK ZA RAZDOBLJE OD 01.01.2023. DO 30.06.2023. GODINE**

**O b r a z l o ž e n j e**

Polugodišnji izvještaj o izvršenju proračuna odnosno financijskog plana za 2023. izrađuje se prema odredbama Zakona o proračunu („Narodne novine“ 144/21) temeljemčlanaka 76.-91. i Pravilnika o polugodišnjem i godišnjem izvještaju o izvršenju proračuna i financijskog plana. .

Člankom 44. Statuta Osnovne škole Frana Krste Frankopana Osijek (Klasa: 012-03/21-01/01, Urbroj: 2158-14/01-21/01) utvrđeno je da Školski odbor donosi financijski plan, godišnji i polugodišnji obračun na prijedlog ravnatelja.

Polugodišnji izvještaj o izvršenju proračuna sadrži:

1. opći dio proračuna koji čini Račun prihoda i rashoda i Račun financiranja na razini odjeljka ekonomske klasifikacije,

2. posebni dio proračuna po organizacijskoj i programskoj klasifikaciji te razini odjeljka ekonomske klasifikacije,

3. obrazloženje ostvarenja prihoda i primitaka, rashoda i izdataka,

**PRIHODI I PRIMITCI**

U razdoblju od 01.01.2023. do 30.06.2023. godine ostvareno je prihoda poslovanja u iznosu od 855.513,11 eura što čini 52,05 % planiranih prihoda za 2023. godinu.

**Prihodi poslovanja**

***Pomoći iz inozemstva i od subjekata unutar općeg proračuna*** iznose 721.960,03 eura što je 53,02 % planiranih sredstava za 2023. godinu.

Ostvareni prihodi odnose se na prihode za plaće i prijevoz djelatnika, naknade za invalide, sudske tužbe za ostvarivanje prava na povoljniju osnovicu tijekom 2016./2017. godine, jubilarne nagrade, pomoći za bolovanje duže od 90 dana i pomoći u slučaju smrti člana obitelji zaposlenika, regres i besplatnu prehranu (školska kuhinja) financirano od strane Ministarstva znanosti i obrazovanja. Osim toga, ostvareni su prihodi i za financiranje županijskih stručnih vijeća, županijskih natjecanja iz geografije i fizike, te financiranje Erasmus + projekta.

***Prihodi od upravnih i administrativnih pristojbi, po posebnim propisima i naknada*** iznose 28.324,55 eura što je 51,84 % planiranih sredstava za 2023. godinu.

Ostvareni prihodi odnose se na sredstva za financiranje školske kuhinje preko Fead projekta iz prosinca 2022. godine, prihode ostvarene za financiranje plaća učiteljicama u produženom boravku od strane roditelja, financiranje usluga toplog obroka u produženom boravku, sufinanciranje troškova godišnje izložbe likovnih radova, sportska natjecanja i troškove ispravljanja nacionalnih ispita te prihoda s naslova osiguranja i refundacije štete.

***Prihodi od prodaje proizvoda i roba te pruženih usluga i prihoda od donacija povećavaju se*** iznose 4.440,53 što je 27,68 % planiranih sredstava za 2023. godinu.

Ostvareni prihodi odnose se na prihode od iznajmljivanja dvorane i prostora škole fizičkim i pravnim osobama sukladno izdanim ugovorima, prodaje starog papira i ostvarenih donacija za učeničke ekskurzije.

***Prihodi iz nadležnog proračuna i od HZZO-a temeljem ugovornih obveza*** iznose 100.788,00 eura što je 47,76 % planiranih sredstava za 2023. godinu.

Ostvareni su prihodi od Grada Osijeka za financiranje rashoda temeljem kriterija, temeljem stvarnih troškova, Školske sheme (nabava mlijeka i mliječnih proizvoda te voća i voćnih proizvoda), financiranje plaća, prijevoza i regresa te pomoći duže od 90 dana za bolovanja učiteljicama u produženom boravaku, financiranje plaća, prijevoza, regresa i dnevnica pomoćnika u nastavi preko projekta Osigurajmo im jednakost 6 te prihodi za financiranje uređenja i opremanja škole.

**Prihodi od prodaje nefinancijske imovine**

**Prihodi od prodaje nefinancijske imovine** iznose 4,23 eura što je 2,66 % planiranih sredstava za 2023. godinu ostvarenih za prihode od prodaje proizvedene dugotrajne imovine što se odnosi na naknade od prodaje stanova u vlasništvu Osnovne škole Frana Krste Frankopana Osijek.

**RASHODI I IZDATCI**

U razdoblju od 01.01.2023. do 30.06.2023. godine ostvareno je rashoda poslovanja u iznosu od 852.575,01 eura što čini 52,78 % planiranih rashoda za 2023. godinu.

**Rashodi poslovanja**

***Rashodi za zaposlene*** ostvareni su u iznosu od 672.697,53 eura što je 53,28 % planiranih rashoda za 2023. godinu.

Rashodi se odnose na financiranje plaća i ostalih rashoda za zaposlene u Osnovnoj školi Frana Krste Frankopana Osijek neovisno o izvorima iz kojih se isti financiraju.

***Materijalni rashodi*** ostvareni su u iznosu 176.508,51 euro što je 51,55 % planiranih rashoda za 2023. godinu.

Rashodi se odnose na financiranje naknada troškova zaposlenima, rashoda za materijal i energiju, rashoda za usluge te ostale nespomenute rashode poslovanja.

***Financijski rashodi*** ostvareni su u iznosu od 2.290,42 eura što je 99,28 % planiranih sredstava u 2023. godini. Povećanje je osim plaćanja bankarskih usluga na početku 2023. godine nastalo većinom zbog financiranja rashoda vezano za kamate za poreze, doprinose i ostale zatezne kamate koji su nastali radi isplata sudskih tužbi zbog ostvarivanja prava djelatnika na povoljniju osnovicu 2016. i 2017. godine.

***Ostali rashodi*** ostvareni su u iznosu od 1.078,55 eura. Rashodi za iste nisu planirani u izmjenama i dopunama financijskog plana za 2023. godinu s obzirom da u vrijeme donošenja istog nije o njima bilo saznanja. Sredstva su dobivena od Ministarstva rada, mirovinskog sustava, obitelji i socijalne politike s ciljem opskrbe školskih ustanova besplatnim zalihama menstrualnih higijenskih potrepština.

**Rashodi za nabavu nefinancijske imovine**

**Rashodi za nabavu nefinancijske imovine** ostvareni su u iznosu 2.438,63 eura ili 8,44% planiranih sredstava u 2023. godini. Rashodi su nastali radi kupnje uredske opreme i namještaja, odnosno stolaca i stolova za novoobnovljenu učionicu škole.

Ravnatelj

Antun Ptičar, prof.